《寄宗室赵伯言朝请》
宋代·释道潜

赵侯天人裔，雅韵能拔俗。岂意江湖间，解后识眉目。

高谈为余倾，落落如转毂。端无贵富骄，但有文字欲。

交游多望士，颉颃争驰逐。艰难风义高，迹与古人续。

铜章领剧邑，宛在江之曲。鸣弦陶永日，了不事鞭扑。

新诗拟建安，简远词不缛。锦囊有馀弃，示我仅盈轴。

持还故山栖，把玩时反覆。美哉韶濩音，锵然落岩谷。

嗟余真浅陋，学海无一掬。仰君东溟深，短绠不可触。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。